Russiese kenners in SA oor OmikronArgieffoto bloot ter illustrasie van Russiese navorsers. (Foto: Alexander Zemlianichenko Jr, Russiese Direkte Beleggingsfonds via AP) ’n Span Russiese wetenskaplikes het in Suid-Afrika aangekom om die nuwe Omikron-variant van die koronavirus te bestudeer. ’n Vliegtuig met viroloë, epidemioloë asook ’n mobiele laboratorium aan boord het Saterdag vanaf Volgograd in die suide van Rusland na Kaapstad vertrek, berig die Russiese nuusagentskap TASS. Pres. Wladimir Poetin het dié span kenners, verbonde aan die Russiese ministerie van noodgevalle en die Russiese gesondheidswaghond Rospotrebnadzor, na Suid-Afrika gestuur op versoek van pres. Cyril Ramaphosa. Ramaphosa het Vrydag wetenskaplikes van mede-Brics-lande – Brasilië, Rusland, Indië en China – genooi om saam met Suid-Afrikaanse wetenskaplikes te werk om die verskillende kenmerke van die koronavirus en die verskillende mutasies daarvan te ondersoek. “Die samewerking tussen Brics-lande is bedoel om ons kennis van Covid-19 te verbreed, nie net tot voordeel van lidlande nie, maar vir die hele wêreldgemeenskap,” het Ramaphosa gesê. Hy het intussen self positief getoets vir die virus. ’n Ilyushin IL-76-vliegtuig van die Russiese ministerie van noodgevalle het Vrydagaand vanaf Moskou na Volgograd vertrek waar ’n mobiele laboratorium – op ’n Kamaz-voertuig gemonteer – op die vliegtuig gelaai is. The Moscow Times berig tot 1 500 Russiese toeriste was einde verlede maand in Suid-Afrika gestrand gelaat nadat Suid-Afrikaanse wetenskaplikes die Omikron-variant bevestig het en ook Rusland sy grense gesluit het uit vrees vir dié variant. Die Russiese gesondheidsowerhede het intussen ’n verpligte kwarantyntydperk van 14 dae ingestel vir alle mense wat Rusland vanaf Suid-Afrika en sy buurlande binnegaan. Dít nadat minstens nege Russiese burgers onlangs met hul tuiskoms positief getoets het vir Covid-19 nadat hulle Suid-Afrika besoek het. “Die risiko’s verbonde aan die nuwe variant word tans as baie hoog beskou,” het Anna Popova, hoof van die Russiese gesondheidswaghond, Donderdag gesê. Bykomende bron: TimesLive.